O‘zbekiston va Germaniya tashqi ishlar vazirlari Skope shahrida ikki tomonlama hamkorlikning keng qamrovli kun tartibini muhokama qildi. Foto: Telegram / bakhtiyor_saidov O‘zbekiston tashqi ishlar vaziri Baxtiyor Saidov Shimoliy Makedoniyaga tashrifi davomida GFR tashqi ishlar vaziri Annalena Berbok bilan uchrashdi. «Germaniya tashqi ishlar vaziri Annalena Berbok bilan uchrashishdan mamnunmiz», - deb yozgan O‘zbekiston TIV rahbari o‘zining Telegram-kanalida. O‘zbekiston–Germaniya hamkorligining keng qamrovli kun tartibi muhokama qilingan, oliy darajada erishilgan barcha kelishuvlarni amalga oshirish jarayoni hamda bo‘lajak tadbirlar jadvali ko‘rib chiqilgan. May oyi boshida Berlinda bo‘lib o‘tgan uchrashuvda ikki davlat TIV rahbarlari O‘zbekiston va Germaniya hukumatlari o‘rtasidagi ko‘p qirrali hamkorlikni chuqurlashtirish to‘g‘risidagi deklaratsiyani imzolagan edi. Muzokaralar oliy darajadagi O‘zbekiston-Germaniya sammiti arafasida bo‘lib o‘tdi.